b'\n_START_ARTICLE_\nPaul Anniko\n_START_PARAGRAPH_\nPaul Anniko (11. september 1904 Lihula \xe2\x80\x93 9. veebruar 1974 Baltimore) oli eesti arst._NEWLINE_Ta l\xc3\xb5petas aastal 1923 Tallinna Linna Poeglaste Humanitaarg\xc3\xbcmnaasiumi. Samal aastal astus ta Tartu \xc3\x9clikooli arstiteaduskonda, mille l\xc3\xb5petas mitmete katkestuste j\xc3\xa4rel aastal 1942 arsti astme v\xc3\xa4\xc3\xa4rilisena. Akadeemiliselt kuulus ta \xc3\xbcli\xc3\xb5pilaste seltsi "Raimla"._NEWLINE_Ta t\xc3\xb6\xc3\xb6tas juba \xc3\xbcli\xc3\xb5pilasena aastatel 1941\xe2\x80\x931942 Tartu \xc3\x9clikooli sisehaiguste kliinikus arstina ja Mustvees jaoskonnaarsti aset\xc3\xa4itjana. Aastatel 1942\xe2\x80\x931944 oli ta Kullamaal jaoskonnaarstiks ja aastal 1944 sisearstiks Haapsalu haiglas._NEWLINE_P\xc3\xb5genes aastal 1944 Saksamaale, kus oli alguses oli aastatel 1945\xe2\x80\x931949 DP laagri arstiks Oldenburgis (Briti okupatsioonitsoonis). Lisaks viibis ta aastal 1948 Hamburgis t\xc3\xa4ienduskursustel troopiliste haiguste, h\xc3\xbcgieeni ja parasitoloogia alal. Aastal 1949 emigreerus Saksamaalt USA-sse. Aastatel 1949\xe2\x80\x931950 t\xc3\xb6\xc3\xb6tas ta Marylandi Lutherian Hospitali laboratooriumis laborandina. Septembrist 1950 septembrini 1951 l\xc3\xa4bis nn rotating internship\'i, mis l\xc3\xb5ppes eksamite ja USA vastava osariigi arstilitsentsi saamisega. Aastatel 1951\xe2\x80\x931952 oli ta sisehaiguste arst-residendiks samas haiglas. Aastal 1952 asus ta Baltimore\'is arstina tegutsema. Aastal 1956 saavutas ta eriarsti \xc3\xb5igused nii sisehaiguste kui ka kirurgia alal t\xc3\xb6\xc3\xb6tamiseks._NEWLINE_Ta oli Baltimore Markuse koguduse asutaja, kauaaegne juhatuse liige ja esimees; samuti Baltimore Eesti Laulumehed asutaja ja kuulus Baltimore Eesti Seltsi. Tal oli kodus suur eestikeelne raamatukogu, mida ta pidevalt t\xc3\xa4iendas; ta p\xc3\xb6\xc3\xb6ras palju t\xc3\xa4helepanu eesti kooli arendamisele USA-s. Tema huvialadeks olid koorilaul (asutas koore nii p\xc3\xb5genikelaagris kui ka USA-s), kalap\xc3\xbc\xc3\xbck ja joonistamine (pastell ja pliiats). Ta oli ka aktiivne arstiteaduse populariseerija._NEWLINE_Paul Anniko suri 9. veebruaril 1974 Baltimore\'i Eesti Majas, kui ta varises s\xc3\xbcdameatakiga kokku populaarteaduslikku loengut pidades. Ta on maetud Baltimore\'i Marylandi osariigis.\n_START_SECTION_\nIsiklikku\n_START_PARAGRAPH_\nTema isa Hendrik Anniko oli kooli\xc3\xb5petaja, k\xc3\xb6ster ning II ja III Riigikogu liige.'